Det gik ikke helt som planlagt fredag morgen, da bagermester Morten Thomsen for første gang skulle åbne sin nye forretning i Strandby i Frederikshavn.

Bagermester Morten Thomsen har langt fra haft heldet med sig på førstedagen, og man kan næppe andet end at føle med manden. Planen var ifølge kanalfrederikshavn.dk, at Morten Thomsen skulle være oppe hele natten for at være klar til om morgenen at tage imod kunderne. Og kunder var der nok af til morgen, da bageren skulle åbne, men problemet var, at bageovnen sprang i luften. Det forlyder, at det er røret bag ovnen, som der har været problemer med og som skulle have medføret, at ovnen er nærmest eksploderet.